สนช.เห็นชอบกม.กองทุนพัฒนาแบงค์เฉพาะกิจ
สนช.มีมติเอกฉันท์เห็นชอบประกาศใช้ร่างพ.ร.บ.กองทุนพัฒนาระบบสถาบันการเงินเฉพาะกิจ เป็นกฎหมาย
15 ม.ค. 2558

สนช.มีมติเอกฉันท์เห็นชอบประกาศใช้ร่างพ.ร.บ.กองทุนพัฒนาระบบสถาบันการเงินเฉพาะกิจ เป็นกฎหมาย 
เมื่อวันที่ 15 ม.ค. ที่ประชุมสภานิติบัญญัติแห่งชาติ (สนช.) มีมติเอกฉันท์ 165 เสียงเห็นชอบให้ประกาศใช้ร่างพ.ร.บ.กองทุนพัฒนาระบบสถาบันการเงินเฉพาะกิจ เป็นกฎหมาย หลังจากคณะกรรมาธิการ (กมธ.)วิสามัญที่มีนายศิริพล ยอดเมืองเจริญ สมาชิกสนช.เป็นประธานได้พิจารณาเสร็จแล้ว
ทั้งนี้ คณะกมธ.มีข้อสังเกตต่อการจัดร่างพ.ร.บ.ดังกล่าวจำนวน 2ข้อ ประกอบด้วย 1.เมื่อกองทุนมีฐานะทางการเงินเพียงพอ หรือไม่มีความจำเป็นต้องคงขนาดของกองทุนอันเนื่องจากสภาพทางเศรษฐกิจการเงินมั่นคง แต่ด้วยร่างพ.ร.บ.ฉบับนี้กำหนดให้รายได้ของกองทุนไม่ต้องนำส่งคลังเป็นรายได้แผ่นดิน เห็นควรให้รัฐมนตรีว่าการกระทรวงการคลังพิจารณานำเงินกองทุนส่วนเกิน หรือส่วนที่เห็นว่าไม่มีความจำเป็น เข้าบัญชีเงินคงคลังบัญชีที่ 1 โดยอาศัยอำนาจตามบทบัญญัติแห่งพ.ร.บ.เงินคงคลัง พ.ศ.2491 และที่แก้ไขเพิ่มเติม
2.การระดมเงินฝากของสถาบันการเงินเฉพาะกิจจากประชาชนที่ส่วนใหญ่เป็นรายเล็ก รายย่อย ย่อมมีต้นทุนการระดมเงินฝากสูงกว่าธนาคารพาณิชย์ทั่วไป ฉะนั้น ในกรณีที่กองทุนมีฐานะการเงินเพียงพอต่อการดำเนินงานของกองทุนแล้ว รัฐมนตรีว่าการกระทรวงการคลังโดยความเห็นชอบของคณะรัฐมนตรีควรพิจารณาปรับลดอัตราเงินนำส่งของสถาบันการเงินเฉพาะกิจลง เพื่อให้มีความเหมาะสมและสอดคล้องกับความจำเป็นในขณะนั้น
สำหรับร่างพ.ร.บ.ฉบับนี้ มีสาระสำคัญ คือ ตั้งกองทุนพัฒนาระบบสถาบันการเงินเฉพาะกิจ ซึ่งไม่เป็นนิติบุคคลขึ้นในสำนักงานเศรษฐกิจการคลัง และมีวัตถุประสงค์เพื่อการฟื้นฟูและพัฒนาระบบสถาบันการเงินให้มั่นคงและมีเสถียรภาพ ช่วยเหลือหรือสนับสนุนทางการเงินแก่สถาบันการเงินเฉพาะกิจ โดยการนำส่งเงินเข้ากองทุนฯนั้นกำหนดให้ธนาคารเพื่อการเกษตรและสหกรณ์การเกษตร ธนาคารออมสิน ธนาคารอาคารสงเคราะห์ ธนาคารอิสลามแห่งประเทศ และสถาบันการเงินที่มีกฎหมายเฉพาะจัดตั้งขึ้นตามที่รัฐมนตรีคลังกำหนด มีหน้าที่นำส่งเงินเข้ากองทุนตามอัตราที่รมว.คลังประกาศ แต่ต้องไม่เกิน1%ต่อปีของยอดเงินที่ได้รับจากประชาชน